Farþegar Icelandair voru jafnmargir í júlí og fyrstu sex mánuði ársins samanlagt, að sögn forstjóra Icelandair Group. Hann segist bjartsýnn á framhaldið þrátt fyrir stöðu Íslands á sóttvarnakortum.
Heildarfjöldi farþega Icelandair var um 219.400 í júlí. Þar af voru farþegar í millilandaflugi um 195.200. Sætanýting var 70% og stundvísi í leiðakerfinu 81%. Bogi Nils Bogason forstjóri Icelandair er ánægður með árangurinn.
Það er mjög ánægjulegt að farþegafjöldi sé að taka við sér. Við höfum verið að auka starfsemina og flugið mjög mikið. Í júlímánuði fluttum við jafnmarga farþega og við höfum flutt á fyrstu sex mánuðum ársins samtals. Það var fínn gangur í þessu í mánuðinum.
Starfsemin hefur gengið mjög vel og starfsfólk og samstarfsaðilar hafa staðið sig frábærlega í þessu flókna umhverfi sem við erum að eiga við.
Eins og fram hefur komið er Ísland orðið rautt á litakóðunarkorti Sóttvarnastofnunar Evrópu eftir uppsveiflu í faraldrinum á undanförnum vikum. Bogi segist þó bjartsýnn á framhaldið hjá Icelandair.
Til lengri tíma erum við bjartsýn.Við erum í betri stöðu en fyrir þremur eða sex mánuðum síðan, nú þegar þjóðin er að mestu leyti bólusett. Við finnum það að mörg lönd eru að horfa á bólusetningar og veikindi í stað fjölda smita. Við erum bjartsýn til lengri tíma.
Áfram verða brekkur á leiðinni og við verðum að fara í gegnum þær hér eftir sem hingað til.
Farþegafjöldi Icelandair jókst til muna í júlí. Forstjóri Icelandair Group segist bjartsýnn til lengri tíma þrátt fyrir breytta stöðu vegna faraldursins.